Document ID: 32001R2432

Uredba Sveta (ES) št. 2432/2001
z dne 20. novembra 2001
o spremembah in sprotnih dopolnitvah Uredbe (ES) št. 1334/2000 o vzpostavitvi režima Skupnosti za nadzor izvoza blaga in tehnologije z dvojno rabo
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 133 Pogodbe,
ob upoštevanju predloga Komisije,
ob upoštevanju naslednjega:
(1) Na podlagi Uredbe (ES) št. 1334/2000 [1] bi moralo biti blago z dvojno rabo (vključno s programsko opremo in tehnologijo) učinkovito nadzorovano pri izvozu iz Skupnosti.
(2) Da bi države članice in Skupnost izpolnjevale svoje mednarodne obveznosti, Priloga I k Uredbi (ES) št. 1334/2000 določa skupni seznam blaga in tehnologije z dvojno rabo iz člena 3 navedene uredbe, ki izvaja mednarodno dogovorjene ukrepe nadzora v zvezi z dvojno rabo, vključno z Wassenaarskim sporazumom, Režimom kontrole raketne tehnologije (MTCR), Skupino držav dobaviteljic jedrskega blaga (NSG), Avstralsko skupino in Konvencijo o kemičnem orožju (CWC).
(3) Člen 11 Uredbe (ES) št. 1334/2000 predvideva, da se Priloga I in Priloga IV sproti dopolnita v skladu z ustreznimi obveznostmi in zavezami ter njihovimi spremembami, ki jih je vsaka država članica sprejela kot članica mednarodnih režimov o neširjenju orožja in dogovorov o nadzoru izvoza oziroma z ratifikacijo ustreznih mednarodnih pogodb.
(4) Prilogi I in IV je treba spremeniti v skladu s spremembami, ki so bile sprejete na plenarnem zasedanju Wassenaarskega sporazuma dne 1. decembra 2000, na plenarnem zasedanju Avstralske skupine dne 5. oktobra 2000, na plenarnem zasedanju Režima kontrole raketne tehnologije dne 13. oktobra 2000 in na plenarnem zasedanju Skupine držav dobaviteljic jedrskega blaga dne 23. junija 2000.
(5) Da bi organi za nadzor izvoza in izvajalci laže uporabljali predpise, je treba objaviti osveženo in prečiščeno različico prilog k Uredbi (ES) št. 1334/2000, ki bo upoštevala vse spremembe, ki so jih države članice sprejele na mednarodnih forumih v letu 2000.
(6) Obenem je primerno, da se zaradi jasnosti prilagodijo napotila v Uredbi (ES) št. 1334/2000 na Uredbo Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o Carinskem zakoniku Skupnosti [2].
(7) Uredbo (ES) št. 1334/2000 je treba ustrezno spremeniti -
SPREJEL NASLEDNJO UREDBO:
Člen 1
Uredba (ES) št. 1334/2000 se spremeni kot sledi:
(a) v členu 14 se besede "Določbe členov 463 do 470 in 843 Uredbe (EGS) št. 2454/93" nadomestijo z "Določbe členov 843 in 912a do 912g Uredbe (EGS) št. 2454/93";
(b) priloge se nadomestijo s prilogami k tej uredbi.
Člen 2
Ta uredba začne veljati trideseti dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. novembra 2001

Labels: 12
7
3
5